Anə́ ḿból á nə́ ńtílán á mvéndé Mósɛs, ámālá ásə̄ dí lə́ ngáku bíā á yób, hədá ńdɔ byǎ ndzí kig vɔ́lī ásū Ńtondôbə, Zambá wáán, nə́ bǐ lum mvús ábē dáán, bǐ yə́ge ǹyəmán bə́bə́lá wōē. 14Ǹtondôbə a ngátóan baala ámalá tē, ńdɔ á ngābɔ nâ lə́ ku bíā á yób, amú Ǹtondôbə Zambá wāān á nə sósōó, é mam mə́sə a ngábɔ, hədá ńdɔ byǎ ndzí kig vógolo kíŋ dzīē. 15Ńdɔ̄ hḿ étɔ̄á dzī, ǎ Ńtondôbə Zambá wáán, wǎ ó ngákúli ayɔŋ dóe á ńnam Égîptɛn ai ngul yǎ wɔ́ wóe, ǹdɔ o ngábi mətamán étēde a zaa kwí ámǒs yə aná, ńdɔ bǐ ngásə́m, bǐ ngábɔ abé. 16Ǎ Ńtondôbə, ai bəsósōō bóē bə́sə, vaígi olún wóe ai ayɔ́g dóe á Yērúzalɛm, tísɔn dzoe, m̀fúfúb ǹkǒl wóe, amú ású miǹsə́m myáán ai bivǔs bətará, ńdɔ Yērúzalɛm ai ayɔŋ dóe á vəŋan yǎ éwoe Ioe ású bod bə́ ngɔ́dɔ́ báán bə́sə. 17Ńdɔ̄ hḿ, étɔ̄á dzī, ǎ Zāmbá wáán, vógólo tə́ ngogolán etúgā dzóe ai biyəgá bíé ! Asú dóe lə́ fyɛ̄gɛ m̀fúfúb étɔbɔgɔ wóē yā wāmēn ó ngávəŋan bilíg, ǎ Ńtondôbə. 18Vidí álɔ̄, ǎ Zāmbá wama, ó vógóló; yáígī mís ó yen amalá dáán ai é tísɔn yǎ bálóē dzwé dóe étēde ! Sə̌ kig ású bə̄sósōō mim̀bɔán myáán ńdɔ byǎzu á zāg ábə wa, hə ású ngɔ́l dzoe fɔ́ɔ́. 19Ǎ Ńtondôbə, vógóló ! Ǎ Ńtondôbə dzǔg ! Ǎ Ńtondôbə tálábá ó lə́de ésīé dzóe ! Tə nâ o kúgúbú ! Ai ngul dzoe wāmēn, ǎ Zāmbá wama, amú dzwé dóe lálōeban á tísɔn dzoe ai áyɔŋ dóe á yób !» 20Hālá mə ngə́lə́ mə̄ kɔ́bɔgɔ, mə kogolan, mə bɔɔ eməm miǹsə́m myáma ai émí mí áyɔŋ dámā Ísraɛ̂l, mə dəgələ Ǹtondôbə Zambá wama mɔ́ ású ḿfúfúb ńkǒl Zāmbá wama; 21mə ngə́lə́ mə bɔɔ ngogolán nálā, ńdɔ fɔ́ɔ́ Gabríel, ékokoma mə ngáyén á ńlō á mətádí á tɔlán ábə ma, a yə́ləgə, ábǒg mə́túnuŋa mə́ ngōgé. 22Ńdɔ a ngásɔ́, ǎ ngakɔ́bɔ ai ma, nyé nâ: "Ǎ Daníel, ma nyɔ́ mə̄ kwí naa mazu wa tóán və̄ fəg.